Vrou dood voor troue | Netwerk24
Vrou dood voor troue
Marizanne du Plessis het ses dae voor haar dood dié verlowingsfoto van haar en Pierre Bakkes op Facebook geplaas.Foto: Verskaf
’n Onderwyseres van Wesselsbron wat enkele weke voor haar troue in ’n motorongeluk dood is, is Sondag (06/01) in haar trourok in Wesselsbron begrawe.
Marizanne du Plessis (20), wat die dag ná Kersfees naby Hoopstad verongeluk het, sou in Februarie met Pierre Bakkes, ’n boer in die Wesselsbron-distrik, trou.
Kapt. Stephen Thakeng, polisiewoordvoerder, sê die polisie ondersoek ’n saak van strafbare manslag nadat Du Plessis op Welwillendheidsdag sowat 10 km buite Wesselsbron verongeluk het.
Hy sê sy was omstreeks 20:40 van Wesselsbron na Bultfontein onderweg toe sy glo beheer oor haar voertuig verloor en die motor gerol het.
Haar ma, Madelain Venter, wou nie met Netwerk24 praat nie. Sy het op Facebook ter nagedagtenis aan haar dogter ’n foto gedeel met die inskrywing: “Vir altyd in ons harte”. Sy het Jesaja 43:1 aan haar dogter opgedra: Ek het jou op jou naam geroep, jy is Myne.
Du Plessis het ses dae voor haar dood verlowingsfoto’s van haar en Bakkes op haar Facebook-blad geplaas. Vriende en familie het kort ná haar dood huldeblyke onder dié foto’s geplaas.
Valerie Jacobs het geskryf: “Altyd was jy positief en opgewonde oor jou naderende troudag. Maar nou is jy ’n Hemelse Bruid in jou sagte wit trourok.”
Phillip Ndakane het gesê hy het haar nie lank geken nie, maar kon sien dat sy ’n baie mooi persoonlikheid het.